title: Директива (ЕС) 2021/903 на Комисията от 3 юни 2021 година за изменение на Директива № 2009/48/ЕО на Европейския парламент и на Съвета по отношение на специфични гранични стойности за анилин в някои детски играчки (текст от значение за ЕИП)

text:
                  4.6.2021

                  BG

                  Официален вестник на Европейския съюз

                  L 197/110

         ДИРЕКТИВА (ЕС) 2021/903 НА КОМИСИЯТА
         от 3 юни 2021 година
         за изменение на Директива № 2009/48/ЕО на Европейския парламент и на Съвета по отношение на специфични гранични стойности за анилин в някои детски играчки
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки (1), и по-специално член 46, параграф 2 от нея,
         като има предвид, че:

                     (1)

                     С Директива 2009/48/ЕО се определят някои изисквания за химически вещества, които са класифицирани като канцерогенни, мутагенни или токсични за репродукцията съгласно Регламент (ЕО) № 1272/2008 на Европейския парламент и на Съвета (2). В допълнение В към приложение II към Директива 2009/48/ЕО се определят специфични гранични стойности за химикали, използвани в детски играчки, предназначени за употреба от деца на възраст под 36 месеца, или в други детски играчки, предназначени да бъдат поставяни в устата.

                     (2)

                     Анилинът (CAS номер 62-53-3) е класифициран като канцероген от категория 2 и като мутаген от категория 2 съгласно Регламент (ЕО) № 1272/2008 на Европейския парламент и на Съвета (3). В съответствие с точка 5, буква а) от част III от приложение II към Директива 2009/48/ЕО канцерогените от категория 2 като анилин могат да се използват в детски играчки в индивидуални концентрации, равни на или по-малки от съответната концентрация, определена в Регламент (ЕО) № 1272/2008 за класифицирането на смеси, съдържащи тези вещества, а именно 1 % (4), което съответства на 10 000 mg/kg („гранична стойност на съдържанието“). Същата гранична стойност на съдържанието се прилага и за мутагените от категория 2 (5).

                     (3)

                     Научният комитет по рисковете за здравето и околната среда (НКРЗОС) в становището си от 29 май 2007 г. заключи, че съединения, които са канцерогенни, мутагенни или токсични за репродукцията (CMR), следва да не присъстват в детски играчки (6). В доклада на Европейския съюз за оценка на риска от анилин (7) се заключава, че по отношение на потребителите е необходимо да се ограничат рисковете за здравето, свързани с употребата на продукти, съдържащи анилин. Това заключение се основава на „безпокойства за мутагенност и канцерогенност като последица от експозиция, възникваща от употребата на продукти, съдържащи веществото, тъй като анилинът е идентифициран като канцероген, който няма установен експозиционен праг на въздействие“. Комитетът за оценка на риска (КОР) на Европейската агенция по химикали посочи в своето становище относно ограничаването на веществата в мастилата за татуировки и перманентения грим (8), че анилинът се счита за канцероген без експозиционен праг. Следователно анилинът може да причини рак дори при най-ниско ниво на експозиция.

                     (4)

                     С цел да получава консултации при подготовката на законодателни предложения и инициативи, свързани с политиката в областта на безопасността на детските играчки, Комисията създаде експертна група по въпросите на безопасността на детските играчки. Задачата на влизащата в нейния състав работна подгрупа по химикалите в детските играчки (подгрупа по химикалите) е да предлага консултации на експертната група по въпросите на безопасността на детските играчки по отношение на химичните вещества, които биха могли да се използват в детските играчки.

                     (5)

                     По време на заседанието на подгрупата по химикалите на 18 февруари 2015 г. (9) някои от нейните членове посочиха, че анилинът може да бъде открит в боядисани материали за детски играчки, като текстил или кожа, при подлагане на този материал на изпитването на редукционно разкъсване на азовръзки, предвидено в допълнение 10 към Регламент (ЕО) № 1907/2006 на Европейския парламент и на Съвета (10). Наличието на анилин в текстилните изделия след изпитване на редукционно разкъсване на азовръзки беше потвърдено в изследване, проведено в Швеция (11) като последващо действие от заседанието на експертната група по безопасността на детските играчки от 8 юни 2015 г. От общо 23 текстилни проби анилин е бил открит в една проба с червен текстил (4 % от всички проби), като стойността е била 91 mg/kg. Наличието на анилин в облеклото след изпитване на редукционно разкъсване на азовръзки е било потвърдено и в проучване с 153 проби (12). Анилин е бил открит в 9 проби (6 % от всички проби) при нива, достигащи до 588 mg/kg. Според германско потребителско списание (13) анилин е бил открит и в боя за рисуване с пръсти след изпитване на редукционно разкъсване на азовръзки. Подгрупата по химикалите отбелязва също така в писмена кореспонденция с Комисията от май 2020 г., че свободният анилин може да присъства в боите за рисуване с пръсти като примес от оцветителите в тези бои.

                     (6)

                     По време на срещата на експертната група по безопасността на детските играчки на 8 юни 2015 г. Германия представи документ за изразяване на позиция, съдържащ научна оценка на токсикологичните свойства на анилина (14). В съответствие с тази оценка съществуващата за анилин гранична стойност на съдържанието представлява риск както за системните, така и за канцерогенните видове въздействие на това вещество. Подгрупата по химикалите заключи на заседанието си от 26 септември 2017 г. (15), че ограничението за анилин в детските играчки следва да бъде ориентирано целево към играчки и елементи на играчките от текстил или кожа и към бои за рисуване с пръсти, тъй като към момента е налична твърде малко информация относно необходимостта от ограничаване на анилина в детските играчки или материалите за детски играчки, различни от текстил, кожа и бои за рисуване с пръсти. Подгрупата също така посочи, че граничната стойност следва да бъде 30 mg/kg след редукционно разкъсване на азовръзки. Тази стойност е най-ниската концентрация, която може да бъде установена надеждно чрез изпитването на редукционно разкъсване на азовръзки. Що се отнася до боите за рисуване с пръсти, подгрупата посочи, че за свободен анилин следва да се определи гранична стойност от 10 mg/kg, тъй като това е най-ниската концентрация, която надеждно може да бъде проверена при рутинни изпитвания на бои за рисуване с пръсти.

                     (7)

                     На своето заседание на 19 декември 2017 г. (16) експертната група по безопасността на детските играчки разгледа определянето на гранични стойности от 30 mg/kg за анилин след редукционно разкъсване на азовръзки в текстилни и кожени материали за детски играчки; от 30 mg/kg за анилин след редукционно разкъсване на азовръзки в бои за рисуване с пръсти; и от 10 mg/kg за свободен анилин в бои за рисуване с пръсти, като беше посочено по-рано от подгрупата за химикалите.

                     (8)

                     В съответствие с член 46, параграф 2 от Директива 2009/48/ЕО изискванията за опаковане на храна, предвидени в Регламент (ЕО) № 1935/2004 на Европейския парламент и на Съвета (17), следва да бъдат взети под внимание при приемане на конкретни гранични стойности за химикали в допълнение В към посочената директива. Основните допускания при методите за изпитване на миграция, посочени в член 11, параграф 4 от Регламент (ЕС) № 10/2011на Комисията (18), който е специфична мярка по смисъла на член 5 от Регламент (ЕО) № 1935/2004 и в който се определят специфични изисквания относно производството и пускането на пазара на материали и предмети от пластмаси, предназначени за контакт с храни, обаче са различни от основните допускания във връзка с граничната стойност на съдържанието за анилин в някои детски играчки в Директива 2009/48/ЕО. Освен това е невъзможно да се сравнят границите на миграция с граничните стойности на съдържанието. Поради това извън тези заключения не съществува друг начин да бъдат взети предвид изискванията за опаковане на храни при определянето на гранични стойности на съдържанието за анилин в някои детски играчки.

                     (9)

                     С оглед на класифицирането на анилина като CMR вещество, на доклада на Европейския съюз за оценка на риска от анилина, на становището на КОР и НКРЗОС и на становищата на експертната група по безопасността на детските играчки и на нейната подгрупа по химикалите, както и с оглед на проучванията относно съдържанието на анилин в текстил, е необходимо да се определи гранична стойност за анилин в текстилен материал за детски играчки и в кожен материал за детски играчки от 30 mg/kg след редукционно разкъсване на азовръзки и гранична стойност за анилин в бои за рисуване с пръсти от 10 mg/kg като свободен анилин и от 30 mg/kg след редукционно разкъсване на азовръзки.

                     (10)

                     Поради това Директива 2009/48/ЕО следва да бъде съответно изменена.

                     (11)

                     Мерките, предвидени в настоящата директива, са в съответствие със становището на Комитета за безопасност на играчките,

               ПРИЕ НАСТОЯЩАТА ДИРЕКТИВА:

            Член 1
            В допълнение В към приложение II към Директива 2009/48/ЕО се добавя следното вписване:

                           Вещество

                           CAS №

                           Гранична стойност

                           „Анилин

                           62-53-3

                                       30 mg/kg

                                       след редукционно разкъсване на азовръзки в текстилен материал и кожен материал за детски играчки

                                       10 mg/kg

                                       като свободен анилин в бои за рисуване с пръсти

                                       30 mg/kg

                                       след редукционно разкъсване на азовръзки в бои за рисуване с пръсти“

            Член 2

               1.   Държавите членки приемат и публикуват не по-късно от 4 декември 2022 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
               Те прилагат тези разпоредби от 5 декември 2022 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 3 юни 2021 година.

                  За Комисията

                  Председател

               Ursula VON DER LEYEN

            (1)  ОВ L 170, 30.6.2009 г., стр. 1.

            (2)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

            (3)  Таблица 3 в приложение VI към Регламент (ЕО) № 1272/2008.

            (4)  Таблица 3.6.2 в приложение I към Регламент (ЕО) № 1272/2008.

            (5)  Таблица 3.5.2 в приложение I към Регламент (ЕО) № 1272/2008.

            (6)  Научен комитет по рисковете за здравето и околната среда (НКРЗОС). Отговор на CEN на становището на CSTEE относно оценката на доклада на CEN за оценката на риска от органични химикали в детските играчки. Приет на 29.5.2007 г.
         http://ec.europa.eu/health/archive/ph_risk/committees/04_scher/docs/scher_o_056.pdf

            (7)  Европейско бюро по химикалите, Институт по здравеопазване и защита на потребителите, 2004 г. EUR 21092 EN. Точка 5.2.1.2, стр. 180.
         https://echa.europa.eu/documents/10162/6434698/orats_final_rar_aniline_en.pdf/0abd36ad-53de-4b0f-b258-10cf90f90493

            (8)  Комитет за оценка на риска (КОР), Комитет за социално-икономически анализ (КСИА), Становище относно досие по приложение XV, в което се предлага ограничаване на веществата, използвани в мастила за татуировки и перманентен грим. Прието на 20 ноември 2018 г. Допълнение 2, точка 2, стр. 90.
         https://echa.europa.eu/documents/10162/2b4533af-f717-4bff-939b-2320fb43b462

            (9)  Вж. Регистър на експертните групи към Комисията, Експертна група по въпросите на безопасността на детските играчки (E01360).
         https://ec.europa.eu/transparency/regexpert/index.cfm?do=groupDetail.groupDetailDoc&id=20916&no=1

            (10)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).

            (11)  Документ от заседанието на подгрупата по химикалите: EXP/WG/2015/027/Ann1, Анилин от редукционно разкъсване на азовръзки при азобагрила — резултати от Швеция.

            (12)  Brüschweiler и др., Identification of non-regulated aromatic amines of toxicological concern which can be cleaved from azo dyes used in clothing textiles („Идентификация на нерегулирани ароматни амини, предизвикващи загриженост в токсикологичен аспект, които могат да бъдат получени в резултат на редукционно разкъсване на азовръзки от азобагрила в текстил за облекла“), Regulatory Toxicology and Pharmacology 69 (2014) 263–272. Цитирано в: ANEC – Позиция относно анилина. април 2016 г. Представено на заседанието на подгрупата по химикалите на 1 юни 2016 г. (EXP/WG/2016/027).

            (13)  Ökotest 2/2015, стр. 69.

            (14)  Документ за обсъждане EXP/2015/029/rev1.

            (15)  Регистър на експертните групи към Комисията, Експертна група по въпросите на безопасността на детските играчки (E01360).
         http://ec.europa.eu/transparency/regexpert/index.cfm?do=groupDetail.groupMeeting&meetingId=4151.

            (16)  Регистър на експертните групи към Комисията, Експертна група по въпросите на безопасността на детските играчки (E01360), раздел „Заседания“.
         http://ec.europa.eu/transparency/regexpert/index.cfm?do=groupDetail.groupMeeting&meetingId=1485.

            (17)  Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (ОВ L 338, 13.11.2004 г., стр. 4).

            (18)  Регламент (ЕС) № 10/2011 на Комисията от 14 януари 2011 г. относно материалите и предметите от пластмаси, предназначени за контакт с храни (ОВ L 12, 15.1.2011 г., стр. 1).


title: Директива (ЕС) 2020/367 на Комисията от 4 март 2020 година за изменение на приложение III към Директива 2002/49/ЕО на Европейския парламент и на Съвета във връзка с установяването на методи за оценка на вредните въздействия на шума в околната среда (текст от значение за ЕИП)

text:
                  5.3.2020

                  BG

                  Официален вестник на Европейския съюз

                  L 67/132

         ДИРЕКТИВА (ЕС) 2020/367 НА КОМИСИЯТА
         от 4 март 2020 година
         за изменение на приложение III към Директива 2002/49/ЕО на Европейския парламент и на Съвета във връзка с установяването на методи за оценка на вредните въздействия на шума в околната среда
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2002/49/ЕО на Европейския парламент и на Съвета от 25 юни 2002 година относно оценката и управлението на шума в околната среда (1), и по-специално член 12 от нея,
         като има предвид, че:

                     (1)

                     В приложение III към Директива 2002/49/ЕО се посочват съотношения „доза—въздействие“, които трябва да бъдат въвеждани посредством адаптации на приложението към научно-техническия прогрес.

                     (2)

                     Към момента на приемането на посочената директива висококачествената и статистически значима информация, която можеше да се ползва, беше тази, съдържаща се в „Насоките за шума в околната среда в европейския регион“ (2) на Световната здравна организация (СЗО) под формата на съотношения „доза—въздействие“ за вредните въздействия от излагането на шум в околната среда. Следователно съотношенията „доза—въздействие“, които се въвеждат в приложение III към Директива 2002/49/ЕО, следва да се основават на тези насоки. По-специално, що се отнася до статистическата значимост, проучванията на СЗО се основават на представителни групи от населението и следователно резултатите от тези методи за оценка се смятат за значими, когато се прилагат за представителни групи от населението.

                     (3)

                     Независимо от съотношенията „доза—въздействие“, разработени в рамките на СЗО, данните от други проучвания могат да сочат други количествени стойности за въздействията върху здравето и дори други въздействия, по-специално по отношение на шума от автомобилния и железопътния трафик и авиационния шум на определени места в конкретни държави. Установените в тях алтернативни съотношения „доза—въздействие“ могат да се използват, при условие че се основават на висококачествени и статистически значими проучвания.

                     (4)

                     Понастоящем се знае малко за вредното въздействие на шума от промишлени източници, така че не е възможно да се предложи общ метод за неговата оценка. Освен това особеностите на отделните държави не са оценени в проучванията и поради това не могат да бъдат включени в настоящото приложение. Аналогично, въпреки че бяха установени връзки между шума в околната среда и последващите вредни въздействия, понастоящем няма достатъчно доказателства за определяне на общ метод за оценката на тези вредни въздействия: инсулт, хипертония, диабет и други нарушения на метаболизма, нарушения на когнитивните функции при деца, психичното здраве и общото здравно състояние, увреждания на слуха, шум в ушите, неблагоприятни ефекти при раждане. И накрая, въпреки че е установена връзка между шума от железопътния трафик и авиационния шум и исхемичната болест на сърцето (IHD), е все още твърде рано да се определи количествено границата на повишен риск от възникване на IHD за тези два източника на шум.

                     (5)

                     Поради това Директива 2002/49/ЕО следва да бъде съответно изменена.

                     (6)

                     Мерките, предвидени в настоящата директива, са в съответствие със становището на комитета, създаден съгласно член 13 от Директива 2002/49/ЕО,

               ПРИЕ НАСТОЯЩАТА ДИРЕКТИВА:

            Член 1
            Приложение III към Директива 2002/49/ЕО се заменя с текста на приложението към настоящата директива.

            Член 2

               1.   Най-късно до 31 декември 2021 г. държавите членки привеждат в сила законовите, подзаконовите и административните разпоредби, необходими за спазване на настоящата директива. Те незабавно съобщават на Комисията текста на тези разпоредби.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 4 март 2020 година.

                  За Комисията

               Virginijus SINKEVIČIUS

                  Член на Комисията

            (1)  ОВ L 189, 18.7.2002 г., стр. 12.

            (2)  „Насоки за шума в околната среда в европейския регион“, Световна здравна организация, 2018 г., ISBN 978 92 890 5356 3.

            ПРИЛОЖЕНИЕ

                     „ПРИЛОЖЕНИЕ III
                     МЕТОДИ ЗА ОЦЕНКА НА ВРЕДНИТЕ ВЪЗДЕЙСТВИЯ
                     (посочени в член 6, параграф 3)
                     1.   Набор от вредни въздействия

                     За целите на оценката на вредните въздействия се взема предвид следното:

                                 —

                                 исхемична болест на сърцето (IHD) — със съответни кодове BA40—BA6Z от Международната класификация на болестите ICD-11, установена от Световната здравна организация;

                                 —

                                 силен дискомфорт (HA);

                                 —

                                 сериозни смущения на съня (HSD).

                           2.   Изчисляване на вредните въздействия

                     Вредните въздействия се изчисляват посредством някое от следните:

                                 —

                                 относителния риск (RR), дължащ се на дадено вредно въздействие, определен като

                                 —

                                 абсолютния риск (AR), дължащ се на дадено вредно въздействие, определен като

                           2.1.   Исхемична болест на сърцето (IHD)

                     За изчисляването на RR за вредното въздействие исхемична болест на сърцето и заболяемостта (i) се използват следните съотношения „доза—въздействие“:

                     за шума от автомобилния трафик.
                     2.2.   Силен дискомфорт

                     За изчисляването на AR за вредното въздействие силен дискомфорт се използват следните съотношения „доза—въздействие“:

                                 за шума от автомобилния трафик;

                                 за шума от железопътния трафик;

                                 за авиационния шум.

                           2.3.   Сериозни смущения на съня (HSD)

                     За изчисляването на AR за вредното въздействие сериозни смущения на съня се използват следните съотношения „доза—въздействие“:

                                 за шума от автомобилния трафик;

                                 за шума от железопътния трафик;

                                 за авиационния шум.

                           3.   Оценка на вредните въздействия

                     3.1.   Степента на излагане на населението се оценява поотделно за всеки източник на шум и всяко вредно въздействие. Когато едни и същи лица са изложени едновременно на въздействието на различни източници на шум, вредните въздействия по принцип не могат да се разглеждат като кумулативни. Въпреки това, тези въздействия могат да се сравняват, за да се оцени относителното значение на всеки шум.
                     3.2.   Оценка за исхемичната болест на сърцето

                     3.2.1.   За исхемичната болест на сърцето в случай на шум от железопътен трафик и авиационен шум се смята, че населението, изложено на нива, надвишаващи съответните нива на Lden, е изложено на повишен риск от заболяване, като същевременно точният брой N на случаите на заболяване не може да бъде изчислен.
                     3.2.2.   За исхемичната болест на сърцето в случай на автомобилен шум делът на случаите на конкретното вредно въздействие върху населението, изложено на RR, дължащ се според изчислението на шум в околната среда, се получава за източника на шум x (автомобилен), вредното въздействие y (IHD) и заболяемостта i посредством:

                     където:

                                 —

                                    PAFx,y
                                     е относимата част от населението,

                                 —

                                 наборът от j шумови ленти се състои от отделни ленти, обхващащи най-много 5 dB (напр.: 50—51 dB, 51—52 dB, 52—53 dB и др., или 50—54 dB, 55—59 dB, 60—64 dB и т.н.),

                                 —

                                    pj
                                     е онази част от цялото население P в оценявания район, която е изложена на въздействие в j-тата лента на излагане с даден RR на конкретно вредно въздействие RRj,x,y
                                    . RRj,x,y
                                     се изчислява за всяка шумова лента при нейната централна стойност, като се използват формулите, описани в точка 2 от настоящото приложение (напр.: в зависимост от наличието на данни, при 50,5 dB за шумовата лента 50—51 dB или при 52 dB за шумовата лента 50—54 dB).

                           3.2.3.   За исхемичната болест на сърцето в случай на автомобилен шум общият брой N на случаите на заболяване (лица, засегнати от вредното въздействие y; брой относими случаи), дължащи се на източника x, е:

                        Nx,y
                         = PAFx,y,i
                         * Iy
                         * P (формула 11)
                     за автомобилен шум,
                     където:

                                 —

                                    PAFx,y,i
                                     се изчислява за заболяемост i,

                                 —

                                    Iy е заболяемостта от исхемична болест на сърцето в района, подлежащ на оценката, която може да бъде получена от здравните статистически данни за региона или страната, където е разположен районът,

                                 —

                                    P е общият брой на населението в района, предмет на оценката (сборът от населението, изложено в различните шумови ленти).

                           3.3.   За силния дискомфорт и сериозните смущения на съня в случай на автомобилен шум общият брой N на лицата, засегнати от вредното въздействие y
                         (брой на относимите случаи), дължащ се на източника x, за всяка комбинация от източника на шум x (автомобилен, железопътен или авиационен източник) и вредно въздействие y (HA, HSD) е:

                     където:

                                 —

                                    ARx,y
                                     е AR за съответното вредно въздействие (HA, HSD) и се изчислява при централната стойност на всяка шумова лента, като се използват формулите, определени в точка 2 от настоящото приложение (напр.: в зависимост от наличието на данни, при 50,5 dB за шумовата лента 50—51 dB или при 52 dB за шумовата лента 50—54 dB),

                                 —

                                    nj
                                     е броят на лицата, изложени в j-тата лента на излагане.

                           4.   Бъдещи преразглеждания

                     Съотношенията „доза—въздействие“, които ще се въвеждат с бъдещи преразглеждания на това приложение, ще се отнасят по-конкретно до:

                                 —

                                 съотношението между дискомфорт и Lden за промишлен шум,

                                 —

                                 съотношението между смущенията на съня и Lnight за промишлен шум.

                           При необходимост биха могли да се представят специфични съотношения „доза—въздействие“ за:

                                 —

                                 жилища със специална изолация срещу шум, определени в приложение VI,

                                 —

                                 жилища с тиха фасада, определени в приложение VI,

                                 —

                                 различни климати/различни култури,

                                 —

                                 уязвими групи от населението,

                                 —

                                 тонален промишлен шум,

                                 —

                                 импулсен промишлен шум и други специфични случаи.

               “


title: Директива (ЕС) 2020/700 на Европейския парламент и на Съвета от 25 май 2020 година за изменение на директиви (ЕС) 2016/797 и (ЕС) 2016/798 по отношение на удължаването на срока за тяхното транспониране (текст от значение за ЕИП)

text:
                  27.5.2020

                  BG

                  Официален вестник на Европейския съюз

                  L 165/27

         ДИРЕКТИВА (ЕС) 2020/700 НА ЕВРОПЕЙСКИЯ ПАРЛАМЕНТ И НА СЪВЕТА
         от 25 май 2020 година
         за изменение на директиви (ЕС) 2016/797 и (ЕС) 2016/798 по отношение на удължаването на срока за тяхното транспониране
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 91, параграф 1 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         след консултация с Европейския икономически и социален комитет,
         след консултация с Комитета на регионите,
         в съответствие с обикновената законодателна процедура (1),
         като имат предвид, че:

                     (1)

                     В съответствие с член 57, параграф 1 от Директива (ЕС) 2016/797 на Европейския парламент и на Съвета (2) и член 33, параграф 1 от Директива (ЕС) 2016/798 на Европейския парламент и на Съвета (3) до 16 юни 2019 г. държавите членки трябваше да въведат в сила необходимите законови, подзаконови и административни разпоредби, необходими за да се съобразят със съответните разпоредби на посочените директиви. Независимо от това, съгласно член 57, параграф 2 от Директива (ЕС) 2016/797 и член 33, параграф 2 от Директива (ЕС) 2016/798, държавите членки имаха възможност да удължат срока за транспониране с една година.

                     (2)

                     Седемнадесет държави членки уведомиха Комисията и Агенцията за железопътен транспорт на Европейския съюз (наричана по-нататък „Агенцията“) за удължаването на срока за транспониране на директиви (ЕС) 2016/797 и (ЕС) 2016/798 до 16 юни 2020 г.

                     (3)

                     Поради извънредната и непредвидима ситуация, предизвикана от избухването на COVID-19, някои от тези държави членки изпитват затруднения да завършат законодателната дейност в рамките на срока за транспониране и поради това има риск те да не го спазят. Такова неспазване на срока би създало правна несигурност за железопътния сектор, националните органи и Агенцията по отношение на законодателството, приложимо в областта на безопасността на железопътния транспорт и оперативната съвместимост на железопътната система. Невъзможността някои държави членки да транспонират директиви (EС) 2016/797 и (EС) 2016/798 поради избухването на COVID-19 има неблагоприятни последици за железопътния сектор.

                     (4)

                     От съществено значение е да се осигури правна яснота и сигурност за железопътния сектор, като се допусне държавите членки, когато е целесъобразно, да продължат да прилагат - и след 16 юни 2020 г. и за ограничен срок - директиви 2004/49/ЕО (4) и 2008/57/ЕО (5) на Европейския парламент и на Съвета.

                     (5)

                     Тъй като COVID-19 избухна по време на последния етап от приемането на националните мерки за транспониране на директиви (EС) 2016/797 и (EС) 2016/798, на държавите членки следва да се предостави допълнителен срок за завършване на процеса на транспониране.

                     (6)

                     Сроковете за транспониране на директиви (ЕС) 2016/797 и (ЕС) 2016/798 следва да бъдат удължени до 31 октомври 2020 г. Датите на отмяна на директиви 2004/49/ЕО и 2008/57/ЕО, посочени съответно в член 58 от Директива (ЕС) 2016/797 и член 34 от Директива (ЕС) 2016/798, следва да бъдат коригирани съответно.

                     (7)

                     Редица делегирани актове бяха приети въз основа на Директива (ЕС) 2016/798, като бяха съобразени с предишните срокове за транспониране. Предвид настоящата ситуация е необходимо тези делегирани актове да бъдат приведени в съответствие с новия срок за транспониране.

                     (8)

                     Предвид неотложността, свързана с извънредните обстоятелства, дължащи се на избухването на COVID-19, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз (ДЕС), към Договора за функционирането на Европейския съюз и към Договора за създаване на Европейската общност за атомна енергия.

                     (9)

                     Доколкото целта на настоящата директива, а именно изменение на директиви (ЕС) 2016/797 и (ЕС) 2016/798 поради избухването на COVID-19, не може да бъде постигната в достатъчна степен от държавите членки, а поради нейния обхват и последици, може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 ДЕС. В съответствие с принципа на пропорционалност, уреден в същия член, настоящата директива не надхвърля необходимото за постигане на тази цел.

                     (10)

                     Директиви (ЕС) 2016/797 и (ЕС) 2016/798 следва да бъдат съответно изменени.

                     (11)

                     За да се даде възможност за бързото прилагане на предвидените в настоящата директива мерки, тя следва да влезе в сила по спешност в деня след публикуването ѝ в Официален вестник на Европейския съюз,

               ПРИЕХА НАСТОЯЩАТА ДИРЕКТИВА:

            Член 1
            Изменение на Директива (ЕС) 2016/797
            Директива (ЕС) 2016/797 се изменя, както следва:

                        1)

                        В член 54 параграф 4 се заменя със следното:

                           „4.   Най-късно от 16 юни 2019 г. Агенцията провежда изпълнението на задачите по издаването на разрешение съгласно членове 21 и 24, както и на задачите, посочени в член 19, по отношение на областите на употреба в държавите членки, които не са нотифицирали Агенцията и Комисията в съответствие с член 57, параграф 2. Чрез дерогация от членове 21 и 24, националните органи по безопасността на държавите членки, които са нотифицирали Агенцията и Комисията съгласно член 57, параграф 2, могат да продължат да издават разрешения в съответствие с Директива 2008/57/ЕО до 16 юни 2020 г. Чрез дерогация от членове 21 и 24, националните органи по безопасността на държавите членки, които са нотифицирали Агенцията и Комисията съгласно член 57, параграф 2а, могат да продължат да издават разрешения в съответствие с Директива 2008/57/ЕО до 31 октомври 2020 г.“;

                        2)

                        В член 57 се вмъква следният параграф:

                           „2а.   Държавите членки, удължили срока за транспониране в съответствие с параграф 2, могат да го удължат допълнително до 31 октомври 2020 г. Техните мерки за транспониране се прилагат от тази дата. Тези държави членки уведомяват Агенцията и Комисията за това до 29 май 2020 г.“;

                        3)

                        В член 58, първа алинея датата „16 юни 2020 г.“ се заменя с „31 октомври 2020 г.“.

            Член 2
            Изменение на Директива (ЕС) 2016/798
            Директива (ЕС) 2016/798 се изменя, както следва:

                        1)

                        Вмъква се следният член:

                           „Член 6a
                           Привеждане на ОМБ в съответствие с преразгледаните срокове
                           На Комисията се предоставя правомощието да приема делегирани актове в съответствие с член 27 за привеждане на началните дати на прилагане на делегираните актове, приети съгласно член 6, параграф 6, в съответствие със срока за транспониране, посочен в член 33, параграф 2а. Към делегираните актове, приети съгласно настоящия член, се прилага процедурата, предвидена в член 27а.“;

                        2)

                        В член 27 се добавя следният параграф:

                           „7.   Правомощието да приема делегирани актове, посочено в член 6а, се предоставя на Комисията от 28 май 2020 г. до 31 октомври 2020 г.“;

                        3)

                        Вмъква се следният член:

                           „Член 27a
                           Процедура по спешност

                              1.   Делегираните актове, приети съгласно настоящия член, влизат в сила незабавно и се прилагат, докато не бъдат представени възражения в съответствие с параграф 2. В нотификацията относно делегирания акт до Европейския парламент и Съвета се посочват причините за използването на процедурата по спешност.

                              2.   Европейският парламент или Съветът могат да възразят срещу делегиран акт в съответствие с процедурата, посочена в член 27, параграф 6. В такъв случай Комисията отменя акта незабавно след нотифицирането на решението на Европейския парламент или на Съвета, с което се представят възражения.“;

                        4)

                        В член 31 параграф 3 се заменя със следното:

                           „3.   Най-късно от 16 юни 2019 г. Агенцията провежда изпълнението на задачите по сертифициране съгласно член 10 по отношение на области на дейност в държавите членки, които не са нотифицирали Агенцията и Комисията в съответствие с член 33, параграф 2. Чрез дерогация от член 10, националните органи по безопасността на държавите членки, които са нотифицирали Агенцията и Комисията съгласно член 33, параграф 2, могат да продължат да издават сертификати в съответствие с Директива 2004/49/ЕО до 16 юни 2020 г. Чрез дерогация от член 10, националните органи по безопасността на държавите членки, които са нотифицирали Агенцията и Комисията съгласно член 33, параграф 2а, могат да продължат да издават сертификати в съответствие с Директива 2004/49/ЕО до 31 октомври 2020 г.“;

                        5)

                        В член 33 се вмъква следният параграф:

                           „2а.   Държавите членки, удължили срока за транспониране в съответствие с параграф 2, могат да го удължат допълнително до „31 октомври 2020 г.“ Техните мерки за транспониране се прилагат от тази дата. Тези държави членки уведомяват Агенцията и Комисията за това до 29 май 2020 г.“;

                        6)

                        В член 34, първа алинея датата „16 юни 2020 г.“ се заменя с „31 октомври 2020 г.“.

            Член 3
            Настоящата директива влиза в сила в деня след публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 25 май 2020 година.

                  За Европейския парламент

                  Председател

               D. M. SASSOLI

                  За Съвета

                  Председател

               A. METELKO-ZGOMBIĆ

            (1)  Позиция на Европейския парламент от 15 май 2020 г. (все още непубликувана в Официален вестник) и решение на Съвета от 25 май 2020 г.

            (2)  Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).

            (3)  Директива (ЕС) 2016/798 на Европейския парламент и на Съвета от 11 май 2016 г. относно безопасността на железопътния транспорт (ОВ L 138, 26.5.2016 г., стр. 102).

            (4)  Директива 2004/49/ЕО на Европейския парламент и на Съвета от 29 април 2004 г. относно безопасността на железопътния транспорт в Общността и за изменение на Директива 95/18/ЕО на Съвета относно лицензирането на железопътните предприятия и Директива 2001/14/ЕО относно разпределяне на капацитета на железопътната инфраструктура и събиране на такси за ползване на железопътната инфраструктура и за сертифициране за безопасност (Директива относно безопасността на железопътния транспорт) (ОВ L 164, 30.4.2004 г., стр. 44).

            (5)  Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (ОВ L 191, 18.7.2008 г., стр. 1).


title: Директива (ЕС) 2020/876 на Съвета от 24 юни 2020 година за изменение на Директива 2011/16/ЕС във връзка със спешната необходимост от отлагане на някои срокове за подаване и обмен на информация в областта на данъчното облагане поради пандемията от COVID-19

text:
                  26.6.2020

                  BG

                  Официален вестник на Европейския съюз

                  L 204/46

         ДИРЕКТИВА (ЕС) 2020/876 НА СЪВЕТА
         от 24 юни 2020 година
         за изменение на Директива 2011/16/ЕС във връзка със спешната необходимост от отлагане на някои срокове за подаване и обмен на информация в областта на данъчното облагане поради пандемията от COVID-19
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално членове 113 и 115 от него,
         като взе предвид предложението на Европейската комисия,
         след предаване на проекта на законодателния акт на националните парламенти,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         в съответствие със специална законодателна процедура,
         като има предвид, че:

                     (1)

                     Сериозните рискове за общественото здраве и другите затруднения, предизвикани от пандемията от COVID-19, както и ограничителните мерки, наложени от държавите членки за подпомагане на овладяването ѝ, доведоха до значителни затруднения, свързани със способността на предприятията и данъчните органи на държавите членки да изпълняват някои от своите задължения съгласно Директива 2011/16/ЕС на Съвета (3).

                     (2)

                     Редица държави членки и лица, задължени да предоставят информация на компетентните органи на държавите членки съгласно Директива 2011/16/ЕС, поискаха отлагане на някои срокове, предвидени в посочената директива. Тези срокове се отнасят до автоматичния обмен на информация за финансови сметки, чиито бенефициери са местни лица за данъчни цели в друга държава членка, и за подлежащите на оповестяване трансгранични договорености, които включват най-малко един от типичните белези, предвидени в приложение IV към Директива 2011/16/EС (наричани по-долу „подлежащите на оповестяване трансгранични договорености“).

                     (3)

                     Причинените от пандемията от COVID-19 сериозни затруднения в дейността на много финансови институции и на лица, задължени да предоставят информация относно подлежащите на оповестяване трансгранични договорености, възпрепятстват своевременното спазване на техните задължения за предоставяне на информация по Директива 2011/16/ЕС. Финансовите институции са изправени понастоящем пред спешни задачи, свързани с пандемията от COVID-19.

                     (4)

                     Освен това финансовите институции и лицата, задължени да предоставят информация, трябва да се справят със сериозни затруднения в работата си, главно поради дистанционните методи на работа, наложени вследствие на ограничителните мерки в повечето държави членки. По същия начин това засяга неблагоприятно капацитета на данъчните органи на държавите членки да събират и обработват данните.

                     (5)

                     Тази ситуация изисква спешни и, доколкото е възможно, координирани ответни действия в рамките на Съюза. За целта е необходимо на държавите членки да се даде възможност да отложат срока за обмен на информация за финансови сметки, чиито бенефициери са местни лица за данъчни цели в друга държава членка, което да им позволи да адаптират националните срокове за подаване на такава информация от "предоставящите информация финансови институции". Освен това на държавите членки следва да се даде възможност за отлагане на сроковете за подаване и обмен на информация относно подлежащите на оповестяване трансгранични договорености.

                     (6)

                     Отлагането на сроковете (наричано по-долу „отлагането“) има за цел да се намери изход от извънредната ситуация, като с него следва да не се нарушава установената с Директива 2011/16/ЕС структура и действието на посочената директива. Следователно е необходимо отлагането да бъде ограничено и да остане пропорционално на практическите трудности, причинени от пандемията от COVID-19 при подаването и обмена на информация.

                     (7)

                     Като се има предвид настоящата несигурност относно развитието на пандемията от COVID-19 и фактът, че обстоятелствата, обосноваващи приемането на настоящата директива, могат да продължат да съществуват известно време, е целесъобразно да се предвиди възможност за еднократно незадължително удължаване на периода на отлагането. Такова удължаване следва да е допустимо само ако са изпълнени условията, предвидени в настоящата директива.

                     (8)

                     Предвид значителното въздействие на предизвиканите от пандемията от COVID-19 икономически затруднения за бюджетите, човешките ресурси и функционирането на данъчните органи на държавите членки, на Съвета следва да се предостави правомощието, по предложение на Комисията, с единодушно решение да удължи периода на отлагането.

                     (9)

                     Отлагането следва да не засяга основните елементи на задължението за предоставяне и обмен на информация съгласно Директива 2011/16/EС и следва да гарантира, че няма да бъде избегнато задължението за предоставяне или обмен на информация, която е трябвало да се предостави през периода на отлагането.

                     (10)

                     Поради спешната ситуация в резултат на извънредните обстоятелства, причинени от пандемията от COVID-19, свързаната с това криза в общественото здраве и произтичащите социални и икономически последици, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Съюза, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия.

                     (11)

                     Поради това Директива 2011/16/ЕС следва да бъде съответно изменена.

                     (12)

                     Тъй като държавите членки трябва да предприемат действия в рамките на много кратък срок, за да отложат сроковете, които иначе биха станали приложими съгласно Директива 2011/16/ЕС, настоящата директива следва да влезе в сила по спешност,

               ПРИЕ НАСТОЯЩАТА ДИРЕКТИВА:

            Член 1
            В Директива 2011/16/ЕС се вмъкват се следните членове:

                  „Член 27а
                  Незадължително отлагане на сроковете поради пандемията от COVID-19

                     1.   Независимо от сроковете за подаване на информация относно подлежащите на оповестяване трансгранични договорености, посочени в член 8аб, параграф 12, държавите членки могат да вземат необходимите мерки, за да позволят на посредниците и съответните данъчнозадължени лица да подадат до 28 февруари 2021 г. информация относно подлежащите на оповестяване трансгранични договорености, първата стъпка от които е била изпълнена между 25 юни 2018 г. и 30 юни 2020 г.

                     2.   Когато държавите членки предприемат мерки, посочени в параграф 1, те вземат необходимите мерки, за да дадат възможност:

                                 а)

                                 независимо от член 8аб, параграф 18, първият обмен на информация да бъде извършен до 30 април 2021 г.;

                                 б)

                                 30-дневният срок за подаване на информация, посочен в член 8аб, параграфи 1 и 7, да започне да тече не по-късно от 1 януари 2021 г., когато:

                                             i)

                                             подлежаща на оповестяване трансгранична договореност е предоставена за прилагане или е станала готова за прилагане, или когато първата стъпка в прилагането е извършена между 1 юли 2020 г. и 31 декември 2020 г., или

                                             ii)

                                             посредниците по смисъла на член 3, точка 21, втора алинея предоставят, пряко или чрез други лица, помощ, съдействие или консултации между 1 юли 2020 г. и 31 декември 2020 г.;

                                 в)

                                 по отношение на масово предлагани договорености първият периодичен доклад в съответствие с член 8аб, параграф 2 да се изготви от посредника до 30 април 2021 г.

                     3.   Независимо от срока, предвиден в член 8, параграф 6, буква б), държавите членки могат да вземат необходимите мерки, за да дадат възможност предоставянето на информация по член 8, параграф 3а, свързана с календарната 2019 г. или с друг подходящ отчетен период, да бъде извършено в срок до 12 месеца след края на календарната 2019 г. или друг подходящ отчетен период.

                  Член 27б
                  Удължаване на периода на отлагането

                     1.   Съветът, като действа с единодушие по предложение на Комисията, може да приеме решение за изпълнение за удължаване на периода на отлагането на сроковете, предвидени в член 27а, с три месеца, при условие че продължават да съществуват причинените от пандемията от COVID-19 сериозни рискове за общественото здраве, пречки и икономически смущения и че държавите членки прилагат ограничителни мерки.

                     2.   Предложението за решение за изпълнение на Съвета се представя на Съвета най-малко един месец преди изтичането на съответния срок.“.

            Член 2
            Настоящата директива влиза в сила в деня след публикуването ѝ в Официален вестник на Европейския съюз.

            Член 3
            Адресати на настоящата директива са държавите членки.

            Съставено в Брюксел на 24 юни 2020 година.

                  За Съвета

                  Председател

               A. METELKO-ZGOMBIĆ

            (1)  Становище от 19 юни 2020 г. (все още непубликувано в Официален вестник).

            (2)  Становище от 14 юни 2020 г. (все още непубликувано в Официален вестник).

            (3)  Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (ОВ L 64, 11.3.2011 г., стр. 1).